b'\n_START_ARTICLE_\n10. etappe i Tour de France 2006\n_START_SECTION_\nInfo\n_START_PARAGRAPH_\nDette var den f\xc3\xb8rste etappen i Pyreneene, hvor de virkelig store klatreetappene begynner og de som jakter p\xc3\xa5 den gr\xc3\xb8nne tr\xc3\xb8ya blir hengende etter. Det dannet seg et brudd med 15 mann f\xc3\xb8r den f\xc3\xb8rste stigningen, hvor blant annet Thor Hushovd satt, men da klatringen startet falt sprinteren Hushovd bakover i rekkene. Klatrespesialistene og allrounderne overtok touren i denne etappen, som inneholdt den f\xc3\xb8rste HC-klatringen (h\xc3\xb8yeste kategori). P\xc3\xa5 denne etappen skuffet ogs\xc3\xa5 blant andre Iban Mayo, som var regnet som mulig sammenlagtvinner etter dopingskandalen, med en 153.-plass. Juan Miguel Mercado vant til slutt etappen like foran Cyril Dessel. Dessel overtok sammenlagtledelsen og vil kj\xc3\xb8re med den gule ledertr\xc3\xb8yen p\xc3\xa5 11. etappe, men eksperter forventer at han mister den etter morgendagens etappe. Hushovd slet opp bakkene og havnet til slutt p\xc3\xa5 158.-plass, som den 11. siste mann som fullf\xc3\xb8rte etappen.'